Respublikada quyonchilik sohasidagi ilmiy faoliyatni yanada takomillashtirish chora-tadbirlari toʻgʻrisida
(resolution, 2022-04-05)

Quyonchilik sohasini rivojlantirish uchun qulay shart-sharoitlarni yaratish, yangi mahalliy zotlarni takomillashtirish, quyonlar seleksiyasi va genetikasi sohasida raqobatbardosh mahalliy texnologiyalar majmuasining zamonaviy usullarini joriy etish, shuningdek, tarmoqni kelgusida rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Innovatsion rivojlanish vazirligi, Veterinariya va chorvachilikni rivojlantirish davlat qoʻmitasi hamda “Mikrokreditbank” aksiyadorlik-tijorat bankining Veterinariya va chorvachilikni rivojlantirish davlat qoʻmitasi tizimidagi Chorvachilik va parrandachilik ilmiy-tadqiqot instituti huzurida Quyonchilik seleksiyasi va genetika markazini (keyingi oʻrinlarda Markaz deb ataladi) tashkil etish toʻgʻrisidagi taklifiga rozilik berilsin. 2. Markazning asosiy vazifalari etib quyidagilar belgilansin: quyonchilik sohasida seleksiya-naslchilik ishlarini takomillashtirish va raqobatbardosh mahalliy texnologiyalar yaratish, sunʼiy urugʻlantirish ishlarini rivojlantirishga yoʻnaltirilgan ilmiy tadqiqotlarni bajarish; fundamental va amaliy ilmiy tadqiqotlar asosida quyonchilik tarmogʻida innovatsion texnologiyalar va ilgʻor konstruktorlik namunalarini amaliyotga joriy etish; quyonlarning sermahsul zotlari va duragaylarini koʻpaytirish boʻyicha oʻrta va uzoq muddatga moʻljallangan seleksiya-naslchilik konsepsiyasini va tarmoq dasturlarini ishlab chiqishda ishtirok etish; quyonlarning mahalliy zotlarini takomillashtirish va naslini yaxshilash boʻyicha seleksion va genetik ilmiy tadqiqotlarni oʻtkazish hamda quyonchilik tarmogʻini kelgusida rivojlantirish boʻyicha takliflar ishlab chiqish; sohaga ilgʻor xorijiy tajribalar, ilmiy, innovatsion ishlanmalarni joriy qilish hamda genetik tadqiqotlar oʻtkazish boʻyicha xorijiy davlatlarning ilmiy-tadqiqot muassasalari bilan hamkorlik oʻrnatish; taʼlim, fan va ishlab chiqarishni tizimli asosda uzviy integratsiyalashni, quyonchilik tarmogʻining yuqori malakali soha mutaxassislariga boʻlgan joriy va istiqboldagi ehtiyojlarini hisobga olgan holda kadrlarni tayyorlash va ularning malakasini oshirish boʻyicha takliflar tayyorlash. 3. Chorvachilik va parrandachilik ilmiy-tadqiqot instituti huzuridagi Quyonchilik seleksiyasi va genetika markazi xodimlarining umumiy cheklangan soni 16 nafar boʻlgan tuzilmasi ilovaga muvofiq tasdiqlansin. 4. Belgilansinki: Markaz direktori Oʻzbekiston Respublikasi Innovatsion rivojlanish vazirligi hamda Veterinariya va chorvachilikni rivojlantirish davlat qoʻmitasi bilan kelishgan holda Chorvachilik va parrandachilik ilmiy-tadqiqot instituti direktori tomonidan lavozimiga tayinlanadi hamda lavozimidan ozod etiladi; Markaz faoliyati bilan bogʻliq xarajatlar dastlabki ikki yil davomida “Mikrokreditbank” aksiyadorlik-tijorat banki mablagʻlari hisobidan qoplanadi. 5. Markaz faoliyatini moliyalashtirish manbalari etib quyidagilar belgilansin: Oʻzbekiston Respublikasi Davlat budjetidan davlat ilmiy dasturlarini amalga oshirish uchun ajratiladigan mablagʻlar; shartnomaviy asosda faoliyat sohasi boʻyicha ishlar bajarishdan va xizmatlar koʻrsatishdan tushadigan tushumlar; xalqaro moliya institutlari va xorijiy tashkilotlarning grantlari va kreditlari; jismoniy va yuridik shaxslarning, shu jumladan, Oʻzbekiston Respublikasi norezidentlarining homiylik xayriyalari; qonunchilik hujjatlarida taqiqlanmagan boshqa manbalar. 6. Oʻzbekiston Respublikasi Innovatsion rivojlanish vazirligi Veterinariya va chorvachilikni rivojlantirish davlat qoʻmitasi bilan birgalikda Markaz xodimlarining malakasini oshirish maqsadida mutaxassislarning yoʻnalishlar ixtisosligiga muvofiq yetakchi xalqaro ilmiy markazlarida qayta tayyorgarlikdan oʻtishini tashkil qilsin. Oʻzbekiston Respublikasi Innovatsion rivojlanish vazirligi quyonlarning yangi zotlarini olish uchun ilmiy-genetik tadqiqotlarni, ilmiy dasturlarini moliyalashtirish uchun tanlov asosida mablagʻlar ajratilishini taʼminlasin. 7. Oʻzbekiston Respublikasi Veterinariya va chorvachilikni rivojlantirish davlat qoʻmitasi: bir oy muddatda Markazning ustavini belgilangan tartibda tasdiqlash va uning davlat roʻyxatidan oʻtkazilishini tashkil etsin hamda yuqori malakali mutaxassislar va ilmiy kadrlar bilan toʻldirish boʻyicha zarur choralar koʻrsin; Oʻzbekiston Respublikasi Innovatsion rivojlanish vazirligi “Mikrokreditbank” aksiyadorlik-tijorat banki bilan birgalikda ikki oy muddatda Markazni zamonaviy ilmiy asbob-uskunalar bilan jihozlash ishlarini yakuniga yetkazsin. 8. Oʻzbekiston Respublikasi Tashqi ishlar vazirligi Veterinariya va chorvachilikni rivojlantirish davlat qoʻmitasining buyurtmalariga binoan Markazda ishlash uchun jalb qilinadigan xorijiy mutaxassislarga konsullik va boshqa yigʻimlarni undirmasdan kirish vizasini rasmiylashtirilishini taʼminlasin. 9. Oʻzbekiston Respublikasi Ichki ishlar vazirligi Veterinariya va chorvachilikni rivojlantirish davlat qoʻmitasi buyurtmalariga binoan Markazda ishlash uchun jalb qilinadigan xorijiy mutaxassislarga davlat boji undirilmasdan koʻp martalik vizalar belgilangan tartibda berilishi hamda muddati uzaytirilishini, shuningdek, ularning vaqtincha turgan joyi boʻyicha roʻyxatga olinishini muddati uzaytirilishini taʼminlasin. 10. Oʻzbekiston Respublikasi Bandlik va mehnat munosabatlari vazirligi Markazning buyurtmalariga asosan belgilangan tartibda investitsiya loyihalarini amalga oshirish uchun ishtirok etuvchi xorijiy ishchi kuchini jalb qilishga ruxsatnomalar berilishi (amal qilish muddati uzaytirilishi)ni, shuningdek, xorijiy fuqarolarning Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishi (amal qilish muddatini uzaytirilishi)ni taʼminlasin. 11. Markaz Toshkent viloyati, Qibray tumani, Shalola MFY, OʻzChITI koʻchasida joylashgan Chorvachilik va parrandachilik ilmiy-tadqiqot instituti binosiga tekin foydalanish huquqi asosida joylashtirilsin. 12. Mazkur qarorning ijrosini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha maslahatchisi A.D. Vaxabov va Oʻzbekiston Respublikasi Veterinariya va chorvachilikni rivojlantirish davlat qoʻmitasi raisi B.T. Norqobilov zimmasiga yuklansin.